Groot oorwinning wink vir Republikeine in VSA-verkiesing(Foto: Jakub Porzycki/via AFP) Die Amerikaanse middeltermynverkiesing vind op 8 November plaas en dit lyk toenemend of die Republikeinse Party in ŉ baie sterk posisie is om ŉ groter oorwinning te behaal as wat die afgelope paar maande verwag is. Twee jaar nadat Joe Biden as Amerikaanse president verkies is en die Demokrate beheer oor die Senaat en die Huis van Verteenwoordigers gekry het, is ŉ groot meerderheid van Amerikaanse kiesers ontevrede met hoe Biden en sy party belangrike knelpunte hanteer. Vanjaar se middeltermynverkiesing is van groot belang omdat die VSA tans voor ernstige plaaslike en buitelandse uitdagings te staan gekom het en kiesers vir die eerste keer kans kry om ŉ oordeel oor die Biden-administrasie uit te spreek. Toe Joe Biden verlede jaar in Januarie as president ingehuldig is, het byna 60% van Amerikaners hom gesteun. Dit het intussen tot 40% afgeneem. ŉ Groot meerderheid van die Amerikaanse kiesers is ook ontevrede met die Demokrate in die Senaat en Huis van Verteenwoordigers. Die ekonomie is die belangrikste kwessie in vanjaar se verkiesing. Terwyl die Demokrate hul veldtogte die afgelope paar maande hoofsaaklik gefokus het op aborsieregte en wat hulle beskryf as die ekstremisme van Trump-kandidate, het die Republikeine gefokus op die ekonomie, misdaad en onwettige immigrasie. Dit blyk nou, slegs enkele dae voor die verkiesing, of die Demokrate se strategie verkeerd was. Die New York Times, een van die grootste koerante in die VSA en ŉ uitgesproke ondersteuner van Biden en die Demokrate, het verlede week sy voorspelling oor die verkiesing gewysig deur te sê dat die Republikeine nou ŉ duidelike voordeel het. Volgens dié koerant se nuutste peiling geniet die Republikeine tans die steun van 49% van kiesers, terwyl die Demokrate se steun tot 45% teruggesak het. In dieselfde peiling sê ŉ meerderheid van kiesers dat inflasie en die toestand van die Amerikaanse ekonomie hul grootste bekommernis is. Die Demokrate het tans ŉ klein meerderheid in die Huis van Verteenwoordigers. In die Senaat is daar 50 Republikeine en 50 Demokrate en onafhanklikes wat saam met die Demokrate koukus. Omdat die Demokrate tans die Withuis beheer, het die adjunkpresident, Kamala Harris, die beslissende stem in die Senaat en het die Demokrate in praktyk dus ook beheer oor die Senaat. Dit beteken dat die Demokrate die afgelope twee jaar volle beheer oor die federale regering gehad het. Terwyl inflasie in die VSA hoog bly, neem vrese vir ŉ resessie steeds toe. Die krisis op die grens tussen die VSA en Mexiko is tans die ergste ooit met soveel as twee miljoen onwettige immigrante wat reeds vanjaar die grens oorgesteek het. Biden en Harris weier steeds om enigiets daaraan te doen. Intussen hamer Republikeinse kandidate hul opponente in verskeie veldtogte oor die Demokrate se onvermoë om die groeiende misdaadkrisis in Amerikaanse stede hok te slaan met talle Demokrate wat tot so onlangs as twee of drie jaar gelede ten gunste daarvan was om finansiering aan die polisie te onttrek. Oor twee weke moet 35 van die 100 senatore, al 435 lede van die Huis van Verteenwoordigers en 39 goewerneurs verkies word. Slegs 12 dae ná die verkiesing sal Joe Biden 80 word. Die uitslag van die middeltermynverkiesing gaan waarskynlik ŉ duidelike boodskap aan Biden stuur dat Amerikaners genoeg gehad het van sy linkse regeerstyl en -beleid.